11 betogers by Clicks-winkel in hegtenis geneem | Maroela Media
11 betogers by Clicks-winkel in hegtenis geneem
Elf betogers is Donderdag in Jeffreysbaai in hegtenis geneem nadat hulle nie aan 'n hofbevel gehoor gegee het nie.
EFF-lede het weer by die Clicks-winkel in die Fountains Mall-winkelsentrum betoog en die polisie is ontbied.
Volgens kol. Sibongile Soci, polisiewoordvoerder, is die betogers in hegtenis geneem nadat hulle glo Clicks-werknemers en klante gedreig het.
Die verdagtes, tussen 24 en 49 jaar oud, sal Vrydag in die Humansdorp-landdroshof verskyn.
Clicks het vroeër die week 'n dringende interdik in die hooggeregshof in Johannesburg bekom nadat betogende lede van die EFF Maandag groot skade aan verskeie Clicks-winkels aangerig en die winkels verhoed het om sake te doen.
Ingevolge die bevel word die EFF en sy leiers verbied om enige werkers van die Clicks-groep te intimideer of te dreig. Die hof het die EFF bykomend verbied om enige klante aan die winkels te intimideer of te dreig, asook enige geweld teen die gewone handelsbedrywighede van die groep aan te hits.
Die EFF het laat Donderdagmiddag sy protesaksies opgehef nadat hy met die bestuur van Clicks vergader het. "Alle Clicks-winkels kan nou normale bedrywighede hervat," het 'n EFF-woordvoerder na afloop van die vergadering gesê.
Clicks en die EFF het ooreengekom dat Clicks alle TRESemmé-produkte van sy rakke in al sy winkels sal verwyder en met produkte sal vervang wat plaaslik vervaardig is; dat Clicks 'n minimum van 50 000 sanitêre doekies en 50 000 eenhede ontsmettingsmiddel en maskers sal skenk aan landelike en informele nedersettings, wat deur die EFF bepaal sal word; en dat Clicks 'n beurs sal toeken aan vyf studente sodat hulle in die volgende akademiese jaar (2021) 'n farmaseutiese studierigting kan volg. Al vyf moet vroue en swart Afrika-studente wees wat van 'n landelike gebied kom en weeskinders weens MIV/vigs wees.
Die EFF het onderneem om saam met wetstoepassers te werk om seker te maak dat skoorsoekers, wat by die vandalisme by Clicks-winkels betrokke was, aangekeer word.
Die EFF het ook Donderdag met Unilever vergader en daar is ooreengekom dat alle TRESemmé-haarprodukte tien dae lank van alle winkelrakke in die land verwyder sal word. Unilever sal ook 'n minimum van 10 000 sanitêre doekies aan inwoners van informele nedersettings – wat die EFF geïdentifiseer het – skenk.
Tienermeisie in Limpopo vermis
Liggame van drie naby Fouriesburg gekry
Clicks word vir politieke redes geteiken. Wat van Shoprite, Woolworths, Pick n Pay, en Massmart en ander wat almal die produkte op hulle rakke het. Maak nie sin nie.
Die mense weet ook nie wat hul wil he nie – as net wit mense in 'n advertensie gebruik word dan is dit 'n probleem. Nou word minder wittes gebruik en meer van die vereiste velkleur… en nou toi toi hulle. Mens kan ook nie wen nie